Informácia
o zriaďovaní Regionálneho úradu Populačného fondu OSN pre východnú Európu a strednú Áziu a návrh na jeho umiestnenie v Bratislave

I.	Populačný fond OSN a jeho poslanie

Populačný fond OSN (ďalej len UNFPA) je jedným z rozvojových fondov systému OSN zameraných na poskytovanie pomoci najmä rozvojovým krajinám (pozn.: skratka UNFPA odráža pôvodný názov United Nations Fund for Population Activities, ktorý bol v roku 1987 zmenený na United Nations Population Fund, avšak pôvodná skratka zostala zachovaná). Sídlo má v New Yorku, na jeho čele je výkonný riaditeľ. Od roku 2001 je na poste výkonnej riaditeľky Thoraya Ahmed Obaid (Saudská Arábia).

Populačný fond OSN pôsobí od roku 1969 a pôvodne bol riadený administrátorom Programu OSN pre rozvoj (ďalej len UNDP). Valné zhromaždenie OSN (ďalej len VZ OSN) svojou rezolúciou v roku 1972 rozhodlo o postavení fondu ako pomocného orgánu VZ OSN s tým, že jeho spravujúcim orgánom bude Riadiaca rada UNDP. Riadiaca rada UNDP bola v roku 1993 transformovaná na Výkonnú radu UNDP/UNFPA. Výkonná rada je spoločným riadiacim orgánom UNDP a UNFPA, plní úlohu kontroly a dozoru zo strany členských krajín nad programovými aktivitami oboch inštitúcií. Je zložená z 36 členov, pričom východoeurópska regionálna skupina (ďalej len VERS) má vyhradené 4 miesta a v súčasnosti sú jej členmi za VERS Azerbajdžan, Ruská federácia, Slovensko (od 01.01.2008 s trojročným mandátom v postavení podpredsedu Výkonnej rady) a Srbsko. 

Programové aktivity UNFPA sú zamerané na 3 prioritné oblasti: populácia a rozvoj (pomoc krajinám pri zabezpečovaní analýz a presných štatistických a iných údajov o demografických trendoch, urbanizácii, dynamike rastu populácie s cieľom spoľahlivých podkladov pre rozhodovanie a tvorbu príslušných národných politík aj s prihliadnutím na potreby chudobných a marginalizovaných vrstiev spoločnosti), reprodukčné zdravie a práva (znižovanie úmrtnosti matiek - rodičiek, prevencia šírenia HIV, plánované rodičovstvo, zabezpečenie dostupnosti potrebných zdravotníckych potrieb a materiálu), rovnosť pohlaví (zlepšenie postavenia žien, odstraňovanie ich diskriminácie, násilia voči nim). Uvedené priority sú súčasťou snáh UNFPA o realizáciu cieľov Akčného programu Medzinárodnej konferencie o populácii a rozvoji (Káhira, 1994) a Miléniových rozvojových cieľov.

Projekty UNFPA boli v roku 2007 realizované v 159 krajinách prostredníctvom 112 miestnych kancelárií UNFPA a 9 regionálnych centier technickej pomoci (Country Technical Services Teams - CST), z ktorých jedno sa nachádza aj v Bratislave (od roku 2001). CST v Bratislave sa zameriava na región východnej Európy a strednej Ázie a nachádza sa v budove Regionálneho centra UNDP na Grösslingovej ul. 35. 

II.	Zriadenie Regionálneho úradu UNFPA pre východnú Európu a strednú Áziu 
a návrh na jeho umiestnenie v Bratislave

1.	Doterajší priebeh posudzovania otázky umiestnenia sídla Regionálneho úradu 
UNFPA pre východnú Európu a strednú Áziu

V roku 2007 prijala Výkonná rada UNDP/UNFPA rozhodnutie o novej organizačnej štruktúre UNFPA. Jej hlavným cieľom je posilnenie prítomnosti organizácie v regiónoch. Pôvodná teritoriálna divízia pre arabské štáty, Európu a strednú Áziu bola rozdelená na dve – divíziu arabskú a divíziu pre východnú Európu a strednú Áziu. Následne UNFPA začal s procesom regionalizácie, t.j. presúvania teritoriálnych útvarov z newyorskej centrály do regiónov a ich zlučovania s už existujúcimi regionálnymi štruktúrami (Country Technical Services Teams - CST). Bolo rozhodnuté o zriadení piatich regionálnych úradov, z čoho v štyroch prípadoch sú známe už aj ich sídla (Bangkok, Káhira, Johannesburg, Panama). Výkonná rada UNDP/UNFPA zatiaľ ešte neprijala formálne rozhodnutie o umiestnení sídla Regionálneho úradu pre východnú Európu a strednú Áziu.

Pôvodne sa ako o sídle Regionálneho úradu UNFPA pre východnú Európu a strednú Áziu uvažovalo nad Alma Atou v Kazachstane (takto bolo formulované aj prvé rozhodnutie v lete 2007). Odôvodňovalo sa to tým, že úrad by sa mal nachádzať v jednej z krajín, ktorej sa má pomoc poskytovať. V prospech Bratislavy bol používaný argument o predchádzajúcej prítomnosti samotného UNFPA a tiež iných organizácií systému OSN v regióne. Kľúčovým však bolo rozhodnutie o zotrvaní Regionálneho centra UNDP pre Európu a SNŠ v Bratislave. UNDP poskytuje administratívno-logistickú podporu projektovým aktivitám UNFPA na národnej úrovni. Navyše, v systéme OSN je presadzovaná zásada jednej lokality sesterských agentúr (co-location). Ďalšími dôležitými faktormi sú dobré doterajšie skúsenosti s lokalitou a jej objektívne výhody. Lobing za zachovanie Regionálneho centra UNDP v Bratislave sa ukázal ako prezieravý krok, ktorý potvrdil fakt, že prítomnosť Regionálneho centra UNDP vytvára dostredivý efekt pri rozhodovaní iných organizácií o sídle ich úradov a pobočiek.

Proces rozhodovania o sídle Regionálneho úradu UNFPA pre východnú Európu a strednú Áziu však komplikoval postoj Ruskej federácie (RF). Táto v predchádzajúcich diskusiách na pôde UNFPA v New Yorku vyjadrovala  námietky voči Bratislave ako sídlu regionálneho úradu. Argumentom ruskej strany bolo práve presvedčenie, že regionálny úrad by nemal byť zriadený v donorskej krajine, ale v krajine, ktorá patrí k prijímateľom pomoci, čiže niekde v strednej Ázii. Priebeh diskusie sa odrazil aj na formulácii rozhodnutia Výkonnej rady UNDP/UNFPA zo septembra 2007, podľa ktorého Výkonná rada posúdi umiestnenie Regionálneho úradu UNFPA pre východnú Európu a strednú Áziu na svojom prvom pravidelnom zasadnutí v roku 2009 (v januári), pričom zoberie do úvahy názory členských krajín a vývoj situácie v regióne. 

V rámci diplomatických aktivít, ktoré iniciovalo Ministerstvo zahraničných vecí SR na pôde OSN i v Moskve, sa podarilo odmietavý postoj RF „odblokovať“. RF súhlasila, že pokiaľ nebude žiadna iná krajina kandidovať na umiestnenie regionálneho úradu UNFPA, ruská strana nebude proti ašpiráciám SR na jeho umiestnenie v Bratislave. Kazachstan zasa v tejto súvislosti súčasne indikoval, že bude súhlasiť (so sídlom regionálneho úradu UNFPA v Bratislave), pokiaľ bude v Alma-Ate zriadený subregionálny úrad UNFPA pre strednú Áziu.

V duchu týchto dohovorov odovzdala dňa 15.5.2008 sekčná riaditeľka UNFPA pre región východnej Európy a strednej Ázie B. Maas stálemu predstaviteľovi SR pri OSN v New Yorku profil budúceho centra. Zároveň predložila základné požiadavky na administratívne priestory UNFPA. Informovala tiež, že UNFPA by uvítal, keby slovenská strana predložila oficiálne svoju ponuku ešte pred zasadnutím Výkonnej rady UNDP/UNFPA v Ženeve (jún 2008). Príslušný dokument, vypracovaný MZV SR, bol prostredníctvom Stálej misie SR pri OSN v New Yorku dňa 10.6.2008 odovzdaný UNFPA.

Na zasadnutí Výkonnej rady UNDP/UNFPA v Ženeve (16.-27.06.2008) Slovenská republika prezentovala záujem o zriadenie regionálneho úradu pre región východnej Európy a strednej Ázie. Predstavitelia Ruskej federácie a Kazachstanu na tomto zasadnutí podporili dohodu regionálnej skupiny o umiestnení sídla regionálneho úradu v Bratislave a tiež návrh na umiestnenie sídla subregionálneho úradu pre strednú Áziu v Alma Ate v Kazachstane. 

	Výkonná riaditeľka UNFPA T. A. Obaid následne ocenila aktivity SR v procese regionalizácie UNFPA. Po vystúpení predstaviteľov SR a Ruskej federácie považuje diskusiu o sídle Regionálneho úradu UNFPA pre východnú Európu a strednú Áziu (v Bratislave) za uzavretú. Informovala, že má v úmysle vyslať do Bratislavy zástupcov UNFPA v priebehu najbližších týždňov s cieľom vykonať prvú obhliadku možných administratívnych priestorov a začať príslušné konzultácie so slovenskou stranou. Cieľom je pripraviť podmienky na postupné zriadenie a uvedenie úradu do prevádzky. Na druhom riadnom zasadnutí Výkonnej rady UNDP/UNFPA v septembri 2008 bude radu informovať o priebežnom stave príprav zriaďovania centier UNFPA v Bratislave a Alm Aty.

2. Návrh na umiestnenie sídla Regionálneho úradu UNFPA pre východnú Európu a strednú Áziu v Bratislave

Vychádzajúc z objektívnych možností nasmerovaných na zriadenie regionálneho úradu UNFPA pre východnú Európu a strednú Áziu v Bratislave, MZV SR vyjadrilo politickú podporu tomuto projektu na pôde UNFPA a UNDP. Opiera sa o doterajšie pozitívne skúseností z pôsobenia organizácií systému OSN (najmä Regionálneho centra UNDP pre Európu a SNŠ) v Bratislave. Konečné rozhodnutie o jeho zriadení však prináleží vláde SR, ktorej MZV SR po konzultáciách s kompetentnými pracovníkmi UNFPA/UNDP predloží príslušný materiál. Jeho súčasťou bude aj návrh dohody medzi vládou Slovenskej republiky a UNFPA o podmienkach pôsobenia Regionálneho úradu UNFPA v Bratislave. V dohode budú špecifikované (štandardné) podmienky pre pôsobenie regionálneho úradu v Bratislave (poskytnutie budovy a zabezpečenie podmienok na fungovanie úradu).

Umiestnenie sídla medzinárodnej organizácie na území štátov je v prvom rade prestížnou záležitosťou, ktorá pozitívne zobrazuje štát v kontexte medzinárodnej spolupráce v danej oblasti. Má tiež pozitívny dopad na miestnu ekonomiku z pohľadu finančného obratu pri obstarávaní dodávok tovarov a služieb od miestnych firiem. Obvykle pozitívne vplýva aj na otázku zamestnanosti v štáte pôsobnosti, keďže takáto inštitúcia zvyčajne zamestnáva okrem medzinárodného personálu aj miestnych pracovníkov. Ako príklad možno uviesť Regionálne centrum UNDP v Bratislave. Jeho obrat v podobe objednaných dodávok tovarov a služieb od miestnych dodávateľov predstavoval v roku 2007 cca 15 mil. SKK a centrum zamestnáva 56 občanov Slovenskej republiky z celkového počtu cca svojich 140 pracovníkov. 

Od roku 2001 pôsobí v Bratislave UNFPA Country Technical Services Team (CST), ktorý pokrýva región východnej Európy a strednej Ázie. V prípade prijatia príslušného rozhodnutia bude CST v Bratislave povýšený na regionálny úrad UNFPA pre uvedený región. Podľa doterajšej komunikácie so sekretariátom UNFPA by nový regionálny úrad tvorilo približne 28 pracovníkov s potrebnou rozlohou administratívnych priestorov cca 600 m². Ministerstvo zahraničných vecí SR disponuje príslušnými priestormi v budove Správy účelových zariadení MZV SR (SÚZA) na Drotárskej ceste 46, ktoré môžu byť pre dané účely poskytnuté. Prípadné potrebné stavebné úpravy priestorov (z hľadiska modernizácie, resp. zabezpečenia bezpečnostných štandardov OSN) budú upresnené po očakávaných pracovných návštevách kompetentných predstaviteľov UNFPA v Bratislave. V prípade úspešného priebehu rokovaní bude proces zavŕšený podpisom príslušnej dohody medzi UNFPA a slovenskou stranou. Podpisu bude predchádzať posúdenie návrhu dohody a jeho odsúhlasenie vládou SR formou materiálu na rokovanie vlády. 

V súlade s medzinárodnou praxou poskytuje štát sídla medzinárodnej organizácie tohto typu bezplatne priestory na jej činnosť. Zároveň v súvislosti s podpisom dohody môže nastať situácia, že určité náklady súvisiace so štandardným užívaním a adaptáciou priestorov nebudú môcť byť pokryté len z rozpočtu MZV SR. 

V dňoch 8.-11. júla 2008 vykonal Werner Moidl (Rakúsko) expert OSN z New Yorku obhliadku vonkajších a vnútorných priestorov SÚZA z bezpečnostných hľadísk. Rokoval tiež so zástupcami MZV SR a predstaviteľom Úradu na ochranu ústavných činiteľov. Podľa jeho slov závery z tejto misie budú postúpené Slovenskej republike do konca júla t.r. Pokiaľ ponúkané priestory budú zodpovedať základným bezpečnostným kritériám, v blízkej budúcnosti navštívi Bratislavy skupina experti UNFPA, ktorí budú posudzovať konkrétne otázky spojené s rozmiestnením jednotlivých kancelárií podľa požiadaviek UNFPA.

Ako bolo uvedené vyššie, zriadenie Regionálneho úradu UNFPA pre východnú Európu a strednú Áziu v Bratislave predstavuje popri prestížnej záležitosti, ktorá zviditeľní Slovensko v kontexte medzinárodnej spolupráce, ale bude mať pozitívny dopad aj na miestnu ekonomiku. Umožní tiež využiť bohaté skúsenosti a odborný potenciál organizácie v konkrétnych oblastiach spolupráce s relevantnými slovenskými inštitúciami, do ktorých pôsobnosti spadajú otázky populačného rozvoja.